**Vedlegg**

***Konflikt i egen bedrift - betinget permitteringsvarsel***

Dersom streiken medfører at ansatte som ikke er i streik, både organiserte og ikke organiserte, ikke kan sysselsettes på en rasjonell måte, er det anledning til å permittere. Hovedavtalens kapittel VII om permittering må følges. Hovedavtalen kan lastes ned [her.](http://tariffavtaler.nho.no/?avtale=1&TA_Radnr=13921)

Vi har i tidligere e-poster oppfordret bedriftene til å drøfte og varsle om betinget permittering på grunn av konflikt i egen bedrift. Dersom bedriften ikke har gjort dette allerede, vil det påløpe lønnsplikt for 14 dager etter at bedriften har konferert med de tillitsvalgte. Medarbeidere kan varsles ved oppslag. Ansatte som er midlertidig fraværende varsles på hensiktsmessig måte, jf. Hovedavtalens § 7-4 nr. 2.

Se eksempler på protokoll med de tillitsvalgte og betinget varsel under:

**Eksempel på protokoll med de tillitsvalgte:**

Bedriften orienterte om at det kan bli aktuelt å permittere medarbeidere som ikke kan sysselsettes rasjonelt i forbindelse med en eventuell konflikt under årets oppgjør. Partene er enige om at varslingsfristen for permittering løper fra arbeidstidens slutt i dag. Varsel henges opp på dertil egnet sted i bedriften, eller varsles på annen hensiktsmessig måte.

……. …………… ………….

Dato Tillitsvalgt Bedriften

**Eksempel på betinget permitteringsvarsel - arbeidsstans i egen bedrift:**

Oppslag/eller brev Sted/dato…

**Betinget permitteringsvarsel**

Dersom Tariffoppgjøret 2018 fører til at noen av våre medarbeidere blir tatt ut i streik, vil vi likevel holde virksomheten i gang så lenge som mulig. Viser det seg at streiken ikke gjør det mulig å holde virksomheten i gang på rasjonell måte, må bedriften permittere helt eller delvis.

Bedriften har i møte ……… (dato) konferert med de tillitsvalgte om situasjonen. Under henvisning til Hovedavtalens § 7-5, jf. § 7-1 nr. 1, varsler vi herved om at samtlige eller noen av våre medarbeidere vil kunne bli permittert som en følge av streiken.

Så snart bedriften får oversikt over situasjonen, vil det bli gitt nærmere beskjed om tidspunktet for iverksettelsen av permitteringen og mulig varighet. De som blir berørt vil få underretning så snart som mulig.

Sted: …………… Dato: …………..

Underskrift: …………………………....

***Konflikt i annen bedrift***

Dersom streik i en annen bedrift påvirker driften i deres virksomhet, og dette medfører at de ansatte ikke kan sysselsettes på en rasjonell måte, har dere anledning til å permittere. I slike tilfeller gjelder ingen konkret varslingsfrist, men det forutsettes at bedriften varsler de ansatte så snart som mulig. De tillitsvalgte i bedriften varsles først.

Forutsatt at bedriften har varslet så snart som mulig, bortfaller lønnsplikten når permittering trer i kraft. Arbeidstakere som permitteres grunnet streik i annen bedrift enn sin egen, vil ha rett til dagpenger dersom de fyller de alminnelige vilkårene for dagpenger. Mer om dagpenger ved permittering finnes på NAV side hjemmesider. Les mer [her](https://www.nav.no/no/Person/Arbeid/Dagpenger+ved+arbeidsloshet+og+permittering/Relatert+informasjon/s%C3%A6rregler-for-permitterte-grunnet-streik-lockout-m.m).

Dersom dere har spørsmål vil **bedriftens landsforening** kunne svare på dette.

**Eksempel på permitteringsvarsel ved konflikt i annen bedrift:**

Til:\_\_\_(arbeidstakers navn)

**Permitteringsvarsel - arbeidsstans hos våre kunder/leverandører**

Tariffrevisjonen hos våre kunder/leverandører har ført til at vi helt eller delvis vil bli avskåret fra å utføre våre oppdrag. Dette fører til at vi ikke kan sysselsette våre medarbeidere på rasjonell måte, og bedriften må gå til permittering av våre ansatte.

Bedriften har i møte:\_\_\_ (dato) konferert med de tillitsvalgte om denne situasjonen.

Permitteringen vil tre i kraft den:\_\_\_ og vare inntil videre.

Etter Hovedavtalens § 7-3, nr. 4 plikter bedriften å gi varsel om dette så tidlig som mulig.

Sted:\_\_\_

Dato:\_\_\_

Underskrift:\_\_\_

***Dispensasjon fra streiken***

**Når kan det søkes dispensasjon fra streiken?**Det er svært strenge krav for å innvilge dispensasjon fra streiken. Ved fare for liv eller helse, samt fare for betydelige materielle skader, kan det unntaksvis og i særlige tilfeller være grunnlag for hel eller delvis dispensasjon. Det gis ikke dispensasjon begrunnet i økonomiske forhold eller i uheldige konkurranse­forhold mellom bedriftene.

Søknaden må begrunnes og må inneholde opplysninger om arbeidssted/bedriftsnummer, hvilke konkrete arbeids­oppgaver eller hvilke navngitte arbeidstakere søknaden omfatter, og forventet varighet for dispensasjonen, samt hvorfor er det fare for betydelig materiell skade eller fare for liv og helse hvis oppgavene ikke blir utført (kort beskrevet) – relatert til stilling/oppgave? I tillegg må det gis opplysninger om overenskomstens nummer, eventuelt riktig navn på overens­komst og forbund samt landsforening.

Søknaden sendes til [dispensasjon@nho.no](mailto:dispensasjon@nho.no)

En søknad om dispensasjon er bedriftens ansvar, og de tillitsvalgte skal ikke ha noen rolle i utformingen av slike søknader. Dispensasjon kan kun innvilges dersom LO/YS og NHO er enige. En eventuell anbefaling fra tillitsvalgte og eller landsforening er ikke bindende for LO/YS og NHO.

Ta kontakt med **bedriftens landsforening** dersom det er behov for ytterligere informasjon.